b'\n_START_ARTICLE_\nKijevo zoologijos sodas\n_START_SECTION_\nIstorija\n_START_PARAGRAPH_\nKijevo zoologijos sodas buvo \xc4\xafkurtas 1909 m. Gamtos myl\xc4\x97toj\xc5\xb3 draugijos ir finansuojamas priva\xc4\x8diomis aukomis. I\xc5\xa1 prad\xc5\xbei\xc5\xb3 zoologijos sodui buvo sunku i\xc5\xa1gyventi, netur\xc4\x97jo didesnio gyv\xc5\xabn\xc5\xb3 skai\xc4\x8diaus: buvo tik 17 r\xc5\xab\xc5\xa1i\xc5\xb3. Pirm\xc4\x85j\xc4\x85 \xc5\xbeiem\xc4\x85 gyv\xc5\xabnams teko praleisti Kijevo gele\xc5\xbeinkelio maisto sand\xc4\x97lyje, nes zoologijos sodo steig\xc4\x97jai nerado tinkamesnio prieglobs\xc4\x8dio. Kur\xc4\xaf laik\xc4\x85 zoologijos sodo augintiniai praleido universiteto botanikos sode, ta\xc4\x8diau kiekvien\xc4\x85 m\xc4\x97nes\xc4\xaf daug\xc4\x97jo gyv\xc5\xabn\xc5\xb3, jiems nebuvo pakankamai vietos, o kartais kai kurie i\xc5\xa1 j\xc5\xb3 gasdino universiteto studentus ir profesorius. Tik po 4 met\xc5\xb3 po zoologijos sodo \xc4\xafk\xc5\xabrimo miesto pakra\xc5\xa1tyje buvo suteikta gana didel\xc4\x97 teritorija. \xc4\x8cia pirmieji gyv\xc5\xabnai perkelti 1914 m. Pilietinis karas ir Pirmasis pasaulinis karas sutrukd\xc4\x97 zoologijos sodui vystytis. Tik 1920-aisiais sodas atnaujino veikl\xc4\x85. Antrojo pasaulinio karo metu zoologijos sodo teritorij\xc4\x85 u\xc5\xbe\xc4\x97m\xc4\x97 vokie\xc4\x8di\xc5\xb3 kariuomen\xc4\x97. Dauguma gyv\xc5\xabn\xc5\xb3 i\xc5\xa1 sodo buvo evakuoti i\xc5\xa1 anksto. _NEWLINE_Pasibaigus karui, gyv\xc5\xabnai buvo gr\xc4\x85\xc5\xbeinti \xc4\xaf Kijev\xc4\x85, visi narvai buvo atstatyti ir atnaujinti. 1970 m. atidarytas pauk\xc5\xa1\xc4\x8di\xc5\xb3 paviljonas, kuris buvo laikomas did\xc5\xbeiausiu Europoje. 1982 m. zoologijos sode \xc4\xafrengta gyv\xc5\xabn\xc5\xb3 sala, kuri nuo likusios zoologijos sodo buvo atskirta vandens kanalais, apgyvendinta tigr\xc5\xb3 ir li\xc5\xabt\xc5\xb3. Suformuotas kra\xc5\xa1tovaizd\xc5\xbeio reljefas suk\xc5\xabr\xc4\x97 zoologijos sodo augintini\xc5\xb3 gyvenimui patogias s\xc4\x85lygas. _NEWLINE_1996 m. zoologijos sodas buvo priimtas \xc4\xaf Europos zoologijos sod\xc5\xb3 ir akvarium\xc5\xb3 asociacij\xc4\x85 (EAZA), ta\xc4\x8diau 2007 m. pa\xc5\xa1alintas i\xc5\xa1 asociacijos d\xc4\x97l blog\xc5\xb3 laikymo s\xc4\x85lyg\xc5\xb3 ir netinkamo elgesio su gyv\xc5\xabnais. 2008 m. zoologijos sode nugai\xc5\xa1o apie 50 gyv\xc5\xabn\xc5\xb3. Be to, 2010 m. \xc4\xafvyko daugiau pana\xc5\xa1i\xc5\xb3 atvej\xc5\xb3, kai 39 metus zoologijos sode pragyven\xc4\x99s dramblys krito baland\xc5\xbeio 26 d., po to gegu\xc5\xbe\xc4\x97s 26 d. - kupranugaris, o gegu\xc5\xbe\xc4\x97s 31 d. \xe2\x80\x93 bizonas. Miesto administracija ir zoologijos sodo vadovyb\xc4\x97 \xc4\xaf\xc5\xbevelg\xc4\x97 gyv\xc5\xabn\xc5\xb3 nunuodijim\xc4\x85 kaip mirties prie\xc5\xbeast\xc4\xaf, o gyv\xc5\xabn\xc5\xb3 teisi\xc5\xb3 aktyvistai kaltino prastas laikymo s\xc4\x85lygas, aplaidum\xc4\x85 ir nekvalifikuot\xc4\x85 \xc4\xafstaigos administravim\xc4\x85. 2018 m. baland\xc5\xbeio m\xc4\x97n. duomenimis, zoologijos sodas buvo \xe2\x80\x9eEAZA naryst\xc4\x97s kandidatu\xe2\x80\x9c.'